ኢትዮጵያ ለአፍሪካ አርአያ ትሆናለች፡-የሱዳን ጋዜጠኞች
 – ኢትዮጵያ የምታካሂደው የመሰረተ ልማት ግንባታዎች ሱዳንን ጨምሮ ለሌሎች የአፍሪካ አገራት አርአያ የሚያደርጋት መሆኑን በኢትዮጵያ ጉብኝት እያደረጉ ያሉ ሱዳናውያን ጋዜጠኞች ገለፁ።ጋዜጠኞቹ ሰኔ 02 ቀን 2006 ዓ.ም በአዲስ አበባ የሚካሄዱ የጋራ መኖሪያ ቤቶች ግንባታንና የአዲስ አበባ ቀላል የባቡር ፕሮጀክት ግንባታን ተዘዋወረው ጎብኝተዋል።ጋዜጠኞቹ ኢትዮጵያ የዳሴውን ግድብን ጨምሮ የምታካሂዳቸው ግዙፍ ፕሮጀክቶች ለሱዳንም ሆነ ለሌሎች የአፍሪካ አገራት ልምድ የሚቀሰምበት ነው ብለዋል።ከጋዜጠኞች መካከል ዋላ መሐመድ “ከጥቂት አመታት በፊት እድገት አልነበረም ነገር ግን አሁን ህዝቡን ለመርዳት የሚያስችሉ በጣም ብዙ ፕሮጀክቶች በመገንባት ላይ ናቸው፤ ይህም አገሪቱ በማደግ ላይ መሆኗን ያሳያል።”ጋዜጠኛ ካሊድ አል ማሊክ “የቤቶቹን ግንባታ አይቻለሁ፤ ግድቡንም እንዲሁ፤ ፕሮጀክቶቹ ሁሉ በጣም ጥሩ ናቸው። ይህም ለኢትዮጵያ ብቻ ሳይሆን ሱዳንን ጨምሮ  ለሌሎችም የአፍሪካ አገራት ጥሩ ምሳሌ ነው።”ጋዜጠኞቹ በአዲስ አበባ እየተገነቡ ያሉት የተለያዩ ልማቶች ከተማዋን በሚቀጥሉት ጥቂት አመታት ውስጥ ከአፍሪካ ተጠቃሽ ከተሞች አንዷ የሚያደርጓት መሆኑን ተናግረዋል።በኢትዮጵያ የተለያዩ የልማት ስራዎችን በመጎብኘት ላይ የሚገኙት 32 ሱዳናውያን ጋዜጠኞች ከሱዳን የግል እና የመንግሥት የመገናኛ ብዙኃን የተወጣጡ ናቸው ሲል የዘገበው ኢ.ዜ.አ ነው።